Една Сейнт Винсънт Милей
Елегия

Превод от английски: Леда Милева, —

chitanka.info

Деца мои, слушайте:

баща ви умря.

От неговите стари дрехи

ще ви ушия хубави палтенца.

Ще ви направя къси панталонки

от неговите стари панталони.

По джобовете ви ще има дреболии,

които той е слагал там —

ще има ключове, ще има и стотинки,

полепнали с тютюн.

Стотинките ще вземе Ден

за малката си касичка.

За Ани — ключовете,

да й дрънкат.

Животът трябва да върви,

а мъртвите — да се забравят.

Животът трябва да върви,

макар добрите хора да умират.

Изяж закуската си, Ани.

Вземи лекарството си, Ден.

Животът трябва да върви,

ала защо — не помня точно.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.